
EUROPOS PARLAMENTO TEISĖKŪROS REZOLIUCIJOS PROJEKTAS
dėl pasiūlymo dėl Tarybos sprendimo dėl Europos Sąjungos ir Libano Respublikos susitarimo dėl Europos Sąjungos bendradarbiavimo baudžiamosios teisenos srityje agentūros (Eurojusto) ir Libano Respublikos institucijų, kompetentingų teisminio bendradarbiavimo baudžiamosiose bylose srityje, bendradarbiavimo sudarymo Europos Sąjungos vardu
(13619/2024 – C10‑0333/2025 – 2024/0155(NLE))
(Pritarimas)
Europos Parlamentas,
–	atsižvelgdamas į Tarybos sprendimo projektą (13619/2024),
–	atsižvelgdamas į Europos Sąjungos ir Libano Respublikos susitarimo dėl Europos Sąjungos bendradarbiavimo baudžiamosios teisenos srityje agentūros (Eurojusto) ir Libano Respublikos institucijų, kompetentingų teisminio bendradarbiavimo baudžiamosiose bylose srityje, bendradarbiavimo projektą (13239/24),
–	atsižvelgdamas į prašymą dėl pritarimo, kurį Taryba pateikė pagal Sutarties dėl Europos Sąjungos veikimo 16 straipsnio 2 dalį, 85 straipsnį, 218 straipsnio 6 dalies antros pastraipos a punkto v papunktį ir 218 straipsnio 7 dalį (C10‑0333/2025),
–	atsižvelgdamas į Darbo tvarkos taisyklių 107 straipsnio 1 ir 4 dalis ir į 117 straipsnio 7 dalį,
–	atsižvelgdamas į Piliečių laisvių, teisingumo ir vidaus reikalų komiteto rekomendaciją (A10‑0000/2026),
1.	pritaria susitarimo sudarymui;
2.	paveda Pirmininkei perduoti Parlamento poziciją Tarybai, Komisijai, valstybių narių vyriausybėms ir parlamentams ir Libano Respublikos valdžios institucijoms.

Siūlomu Tarybos sprendimu siekiama pritarti Europos Sąjungos ir Libano Respublikos susitarimui dėl Europos Sąjungos bendradarbiavimo baudžiamosios teisenos srityje agentūros (Eurojusto) ir Libano Respublikos institucijų, kompetentingų teisminio bendradarbiavimo baudžiamosiose bylose srityje, bendradarbiavimo (toliau – Susitarimas).

Tarptautiniai bendradarbiavimo susitarimai leidžia Eurojustui glaudžiai bendradarbiauti ir keistis asmens duomenimis su atrinktų trečiųjų šalių kompetentingomis institucijomis, nes jais užtikrinama, kad būtų taikomos tinkamos asmens duomenų apsaugos priemonės. Glaudus Eurojusto bendradarbiavimas su trečiųjų šalių kompetentingomis institucijomis yra labai svarbus siekiant kovoti su įvairiais sunkiais ir sudėtingais tarpvalstybiniais nusikaltimais, pavyzdžiui, terorizmu, kibernetiniais nusikaltimais, neteisėta prekyba narkotikais ir ginklais arba neteisėtu migrantų gabenimu.

Numatoma, kad glaudus bendradarbiavimas su trečiosiomis šalimis bus neatsiejama naujosios Europos vidaus saugumo strategijos dalis. Komisija rekomendavo pradėti derybas dėl Susitarimo jau 2020 m. Taryba suteikė įgaliojimus 2021 m. kovo 1 d. ir vėliau, 2022 m. gruodžio mėn., buvo pradėtos derybos. Po dviejų derybų raundų derybų procesas buvo sėkmingai užbaigtas ir 2023 m. spalio 11 d. buvo pasiektas preliminarus susitarimas. Taryba Susitarimą patvirtino 2024 m. spalio 10 d., o 2025 m. gruodžio 2 d. Susitarimą pasirašė Komisijos narys Michael McGrath ir Libano teisingumo ministras Adel Nassar.

Šio Susitarimo tikslas – sustiprinti Eurojusto ir Libano kompetentingų institucijų teisminį bendradarbiavimą sudarant sąlygas Eurojustui ir Libano teisminėms institucijoms keistis operatyvine informacija, siekiant remti ir stiprinti jų bendradarbiavimą tiriant sunkius tarpvalstybinius nusikaltimus ir vykdant baudžiamąjį persekiojimą už juos. Susitarimu bus gerokai sustiprintas koordinuotas ES ir Libano atsakas į sunkius tarpvalstybinius nusikaltimus, visų pirma organizuotą nusikalstamumą ir terorizmą, be kita ko, vykdant bendrus tyrimus. Dėl šios priežasties Libanas į Eurojustą deleguos ryšių prokurorą, kuris dirbs kartu su ES valstybių narių ir kitų šalių partnerių prokurorais.

Susitarime taip pat numatytos griežtos duomenų apsaugos ir pagrindinių teisių apsaugos priemonės, atitinkančios Europos standartus. Remiantis 2024 m. rugpjūčio 28 d. Europos duomenų apsaugos priežiūros pareigūno (EDAPP) nuomone 19/2024, galutiniame Susitarimo tekste nustatytos tinkamos asmenų privatumo ir pagrindinių teisių bei laisvių apsaugos priemonės, kuriomis numatomi papildomi saugikliai siekiant apsaugoti ES piliečių asmens duomenis, kuriuos Eurojustas perduos Libano valdžios institucijoms. 2026 m. balandžio 13 d. Komisija informavo pranešėją ir šešėlinius pranešėjus šiuo klausimu ir patvirtino, kad Susitarimu niekaip saugumo sąskaita nepakenkiama privatumui ir duomenų apsaugai.

Atsižvelgdamas į tai, kas išdėstyta, pranešėjas rekomenduoja Parlamentui pritarti Tarybos sprendimo teksto projektui.

<FootprintIntro>Pranešėjas, prisiimdamas visą atsakomybę, pareiškia, kad į savo pranešimą neįtraukė jokios interesų grupių atstovų, kuriems taikomas Tarpinstitucinis susitarimas dėl privalomo skaidrumo registro[footnoteRef:1], arba trečiųjų šalių valdžios institucijų, įskaitant jų diplomatines atstovybes ir ambasadas, atstovų, kurie turi būti įtraukti į šį priedą pagal Darbo tvarkos taisyklių I priedo 8 straipsnį.</FootprintIntro> [1:  2021 m. gegužės 20 d. Europos Parlamento, Europos Sąjungos Tarybos ir Europos Komisijos tarpinstitucinis susitarimas dėl privalomo skaidrumo registro (OL L 207, 2021 6 11, p. 1, ELI: http://data.europa.eu/eli/agree_interinstit/2021/611/oj).] 




image1.png




